“ธอส.” เปิดประมูล “บ้านมือสอง” ปี 66 ยอดขายกว่า 730 ล้าน
“ธอส.” เปิดประมูล “บ้านมือสอง” ออนไลน์ ครั้งแรกของปี 66 จำหน่ายได้ถึง 625 รายการ ยอดขายกว่า 730 ล้านบาท พบยอดประมูลต่ำสุดห้องชุด 25.67 ตร.ม. ในราคา 8 หมื่นบาท เตรียมจัดประมูลครั้งถัดไปวันที่ 19 พ.ค.66
“ธอส.” เปิดประมูล “บ้านมือสอง” ครั้งแรกของปี 66 จำหน่ายได้ถึง 625 รายการ ยอดขายกว่า 730 ล้านบาท พบยอดประมูลต่ำสุดห้องชุด 25.67 ตร.ม. ในราคา 8 หมื่นบาท
23 เม.ย. 2566

นายศักดิ์สิทธิ์ จิตตนูนท์ รองกรรมการผู้จัดการ กลุ่มงานปรับโครงสร้างหนี้ และรักษาการผู้ช่วยกรรมการผู้จัดการ สายงานบังคับคดี ธนาคารอาคารสงเคราะห์ (ธอส.) เผยผลการจัดงานประมูลขายบ้านมือสอง ธอส. ประจำปี ครั้งที่ 1/2566 ที่จัดขึ้นเมื่อวันที่ 22 เมษายน 2566 ปรากฏว่า สามารถจำหน่ายทรัพย์ได้ถึง 625 รายการ คิดเป็นมูลค่า 730 ล้านบาท โดยแบ่งเป็น ทรัพย์ในเขตกรุงเทพฯ และปริมณฑล 200 รายการ คิดเป็นมูลค่า 249 ล้านบาท และทรัพย์ในเขตภูมิภาค 425 รายการ คิดเป็นมูลค่า 481 ล้านบาท
โดยทรัพย์ที่มีราคาประมูลต่ำสุด ที่มีผู้ประมูลซื้อได้ในครั้งนี้ ได้แก่ ทรัพย์ประเภทห้องชุด ขนาดเนื้อที่ 25.67 ตารางเมตร เขตบางเขน กรุงเทพฯ ปิดประมูลได้ในราคาเพียง 80,000 บาทเท่านั้น ขณะที่ทรัพย์ที่มีราคาประมูลสูงสุด ได้แก่ ทรัพย์ประเภทอาคารพาณิชย์ ขนาดเนื้อที่ 72 ตารางวา อ.เมือง จ.เพชรบุรี ปิดประมูลด้วยราคา 7,290,000 บาท เนื่องจากเป็นทรัพย์ที่อยู่ใกล้แหล่งท่องเที่ยว เส้นทางคมนาคมสะดวก เหมาะแก่การทำการค้า
ส่วนทรัพย์รายการเด่น และมีผู้เข้าร่วมสู้ราคาในการประมูลมากที่สุดถึง 10 ราย ได้แก่ ทรัพย์ประเภทห้องชุด ขนาดเนื้อที่ 43.66 ตารางเมตร เขตดินแดง กรุงเทพฯ ปิดประมูลได้ในราคา 2,410,000 บาท เนื่องจากเป็นทรัพย์ที่อยู่ในกลางเมือง และอยู่ใกล้แหล่งอำนวยความสะดวกมากมาย ทั้งนี้ ผู้ชนะการประมูลจะได้สิทธิ์รับสินเชื่อบ้านดอกเบี้ยต่ำสุด นานสูงสุด 24 เดือน (เงื่อนไขเป็นไปตามที่ธนาคารกำหนด)
สำหรับผู้ที่พลาดการประมูลในครั้งนี้ สามารถร่วมประมูลครั้งต่อไปได้ในวันที่ 19 พฤษภาคม 2566 ในงานประมูลบ้านมือสอง ธอส. ออนไลน์ GHB Online Auction สอบถามข้อมูลเพิ่มเติมได้ที่ G H Bank Call Center โทร. 0-2645-9000 กด 5 หรือ Facebook Fanpage ธนาคารอาคารสงเคราะห์ หรือ ดูข้อมูลบ้านมือสอง ธอส. ได้ที่ www.ghbhomecenter.com, Mobile Application : GHB ALL HOME และ Line Official Account : @GHBALLHOME